钦定古今图书集成/明伦汇编/皇极典/第295卷 > 梁〈沈法兴〉
## 钦定古今图书集成/明伦汇编/皇极典/第295卷 > 梁〈沈法兴〉

《唐书沈法兴传》：“法兴，湖州武康人。父恪，陈广州刺史。
法兴，隋大业末为吴兴郡守。东阳贼楼世干略其郡，
炀帝诏与太仆丞元祐讨之。义宁二年，江都乱。法兴
自以世南土属姓数千家，远近向服，乃与祐将孙士
汉、陈果仁执祐名，诛宇文化及。三月，发东阳，行收兵
趋江都，下馀杭，比至乌程，众六万。毗陵通守路道德”
拒之，法兴约连和，因袭杀之，据其城，遂定江表十馀
州，自署江南道总管。闻越王侗立，乃上书称“大司马、
录尚书事、天门公”，承制置百官。以陈果仁为司徒，孙
士汉司空，蒋元超尚书左仆射，殷芊、左丞，徐令言、右
丞，刘子翼、选部侍郎李百药为掾。后闻侗被废，高祖
武德二年称梁王，建元为延康，易隋官仪，颇用陈氏
故事。法兴自意南方诸城可跂而平，专事威戮，下有
细过即诛之，由是将士携解。俄遣子伦救陈棱，击李
子通，反为所败。子通乘锋度江，破京口，使将蒋元超
战庱亭，大败，死之。法兴惧，弃城与左右数百投吴郡。
贼闻人嗣安，嗣安遣将叶孝辩迎之。法兴中悔，将杀
孝辩，趋会稽，为所觉，惧，自沉于江。起义宁至武德，凡
三年灭。